Ministerul Sănătăţii şi Familiei Nr. DB 337 din 16 ianuarie 2003

Ministerul Administraţiei Publice Nr. 3.615/IF din 17 ianuarie 2003

INSTRUCŢIUNI

pentru aplicarea Ordonanţei Guvernului nr. 70/2002 privind administrarea unităţilor sanitare publice de interes judeţean şi local

Publicate în: Monitorul Oficial Nr. 44 din 27 ianuarie 2003

    Având în vedere prevederile Ordonanţei Guvernului nr. 70/2002 privind administrarea unităţilor sanitare publice de interes judeţean şi local,

    în temeiul art. 4 alin. (6) din Hotărârea Guvernului nr. 22/2001 privind organizarea şi funcţionarea Ministerului Sănătăţii şi Familiei, cu modificările şi completările ulterioare, şi al art. 9 alin. (3) din Hotărârea Guvernului nr. 8/2001 privind înfiinţarea, organizarea şi funcţionarea Ministerului Administraţiei Publice, cu modificările şi completările ulterioare,

    ministrul sănătăţii şi familiei şi ministrul administraţiei publice emit următoarele instrucţiuni:

    Cap. I

    Dispoziţii generale

    Art. 1 - Unităţile sanitare - spitalele, cabinetele medicale şi altele asemenea - funcţionează ca entităţi autonome, potrivit prevederilor Legii nr. 146/1999 privind organizarea, funcţionarea şi finanţarea spitalelor, cu modificările şi completările ulterioare, ale Ordonanţei Guvernului nr. 124/1998 privind organizarea şi funcţionarea cabinetelor medicale, cu modificările şi completările ulterioare, ale Ordonanţei Guvernului nr. 70/2002 privind administrarea unităţilor sanitare publice de interes judeţean şi local, precum şi ale Legii nr. 100/1998 privind asistenţa de sănătate publică.

    Art. 2 - (1) Ministerul Sănătăţii şi Familiei exercită controlul asupra activităţii unităţilor sanitare publice de interes judeţean sau local, precum şi asupra modului de aplicare de către acestea a dispoziţiilor legale în vigoare în domeniul sanitar.

    (2) Îndrumarea, coordonarea şi monitorizarea activităţii desfăşurate în unităţile sanitare publice se exercită de Ministerul Sănătăţii şi Familiei ca autoritate centrală în domeniul asistenţei de sănătate publică şi de direcţiile de sănătate publică teritoriale, unităţi descentralizate care reprezintă autoritatea de sănătate publică la nivel local.

    Cap. II

    Administrarea unităţilor sanitare publice de interes judeţean şi local

    Art. 3 - Dreptul de proprietate publică al unităţilor administrativ-teritoriale asupra clădirilor şi terenurilor în care funcţionează unităţile sanitare de interes judeţean şi local - spitale, centre de diagnostic şi tratament, centre medicale, sanatorii, preventorii şi altele asemenea - se exercită în conformitate cu prevederile Legii nr. 213/1998 privind proprietatea publică şi regimul juridic al acesteia, cu modificările şi completările ulterioare, ale Ordonanţei Guvernului nr. 70/2002, precum şi ale hotărârilor Guvernului nr. 866/2002, 867/2002 şi 1.096/2002, referitoare la trecerea imobilelor în care îşi desfăşoară activitatea unităţile sanitare de interes local şi judeţean din domeniul privat al statului şi din administrarea Ministerului Sănătăţii şi Familiei în domeniul public al unităţilor administrativ-teritoriale şi în administrarea consiliilor locale sau, după caz, a consiliilor judeţene.

    Art. 4 - Consiliile judeţene şi consiliile locale ale comunelor, oraşelor, municipiilor şi sectoarelor municipiului Bucureşti administrează, în condiţiile legii, terenurile şi clădirile în care îşi desfăşoară activitatea unităţile sanitare publice de interes judeţean sau local, după caz.

    Art. 5 - (1) Predarea-preluarea imobilelor compuse din clădiri şi terenuri aferente, trecute prin hotărâri ale Guvernului în domeniul public al unităţilor administrativ-teritoriale şi în administrarea consiliilor judeţene şi locale, se realizează pe bază de protocol, conform modelelor cuprinse în anexele nr. 1, 2 şi 3 care fac parte integrantă din prezentele instrucţiuni.

    (2) Protocolul se aprobă de conducătorul unităţii sanitare şi de primar, respectiv de preşedintele consiliului judeţean.

    (3) Predarea-preluarea se face de o comisie numită prin decizie a conducătorului unităţii sanitare, respectiv prin dispoziţia primarului sau a preşedintelui consiliului judeţean, după caz, pe baza evidenţelor contabile şi a datelor de identificare pentru fiecare unitate.

    Art. 6 - Bunurile mobile, componente ale bazei materiale din unităţile sanitare publice, sunt proprietate privată a statului şi sunt administrate de unităţile sanitare publice respective.

    Art. 7 - (1) Consiliile judeţene şi consiliile locale pot da în folosinţă gratuită unităţilor sanitare terenuri şi clădiri din domeniul public al unităţilor administrativ-teritoriale în baza prevederilor art. 17 din Legea nr. 213/1998 privind proprietatea publică şi regimul juridic al acesteia şi ale art. 126 din Legea administraţiei publice locale nr. 215/2001.

    (2) În situaţia înfiinţării de noi unităţi sanitare - cabinete medicale, spitale, centre medicale şi altele asemenea - consiliile judeţene şi locale pot transmite în folosinţa gratuită a acestora clădiri şi terenuri necesare organizării noilor unităţi sanitare, aflate în domeniul public al unităţilor administrativ-teritoriale, în condiţiile legii.

    (3) Unităţile sanitare au obligaţia inventarierii anuale a terenurilor şi clădirilor date în folosinţă gratuită, potrivit alin. (1) şi (2), pe liste distincte care se trimit şi titularului dreptului de proprietate.

    Art. 8 - Schimbarea destinaţiei sau înstrăinarea bazei materiale a unităţilor sanitare publice se poate face în condiţiile legii şi numai cu aprobarea Ministerului Sănătăţii şi Familiei. Actele de înstrăinare sau de schimbare a destinaţiei bazei materiale a unităţilor sanitare, fără aprobarea Ministerului Sănătăţii şi Familiei, sunt nule. Nulitatea se constată de instanţa de judecată, la solicitarea Ministerului Sănătăţii şi Familiei.

    Art. 9 - (1) Bunurile imobile proprietate privată a statului sau a unităţilor administrativ-teritoriale, date în folosinţă gratuită cabinetelor medicale organizate pentru asigurarea asistenţei medicale primare, stomatologice şi de specialitate în ambulatorii, îşi menţin destinaţia stabilită prin contractele de comodat încheiate între fiecare titular al cabinetului medical şi direcţia de sănătate publică sau unitatea sanitară, după caz.

    (2) Contractele de închiriere încheiate de către autorităţile administraţiei publice locale sau de către unităţile sanitare, după caz, cu titularii cabinetelor organizate potrivit prevederilor Ordonanţei Guvernului nr. 124/1998 privind organizarea şi funcţionarea cabinetelor medicale, aprobată cu modificări prin Legea nr. 629/2001, care au relaţii contractuale cu casa de asigurări de sănătate, îşi menţin valabilitatea.

    (3) Cabinetele medicale organizate potrivit prevederilor Ordonanţei Guvernului nr. 124/1998, aflate în relaţii contractuale cu casa de asigurări de sănătate, dar care nu mai au medic titular, vor fi date în comodat, cu avizul direcţiei de sănătate publică, altui medic care ocupă postul, în condiţiile legii.

    Art. 10 - Dispoziţiile Legii nr. 550/2002 privind vânzarea spaţiilor comerciale proprietate privată a statului şi a celor de prestări de servicii aflate în administrarea consiliilor judeţene sau a consiliilor locale, precum şi a celor aflate în patrimoniul regiilor autonome de interes local nu se aplică cabinetelor medicale organizate potrivit prevederilor Ordonanţei Guvernului nr. 124/1998 şi situate în imobilele trecute, potrivit hotărârilor Guvernului nr. 639/2002, 640/2002, 866/2002, 867/2002 şi 1.096/2002, în domeniul public al unităţilor administrativ-teritoriale şi în administrarea consiliilor locale sau, după caz, a consiliilor judeţene.

    Cap. III

    Atribuţii în domeniul organizării unităţilor sanitare

    Art. 11 - (1) Normativele de personal aprobate prin ordin al ministrului sănătăţii şi familiei sunt obligatorii pentru toate unităţile sanitare publice cu personalitate juridică, de interes judeţean şi local.

    (2) Structura organizatorică a unităţilor sanitare publice cu personalitate juridică, înfiinţarea, reorganizarea, desfiinţarea, schimbarea profilului şi a denumirii acestora se aprobă de Ministerul Sănătăţii şi Familiei, la propunerea direcţiei de sănătate publică, cu avizul consiliilor judeţene sau al consiliilor locale, după caz.

    Art. 12 - (1) În termen de 5 zile de la data aprobării bugetului de venituri şi cheltuieli unităţile sanitare publice cu personalitate juridică vor elabora statul de funcţii, valabil pe anul respectiv, pe care îl vor înainta spre avizare direcţiei de sănătate publică şi spre aprobare preşedintelui consiliului judeţean sau primarului, după caz.

    (2) Statele de funcţii se elaborează, se avizează şi se aprobă cu respectarea structurii organizatorice, potrivit normativelor de personal aprobate şi cu încadrarea în cheltuielile de personal aprobate, în bugetul de venituri şi cheltuieli.

    (3) Orice modificare a numărului de posturi şi a structurii posturilor din statul de funcţii se efectuează cu respectarea prevederilor alin. (2).

    (4) În cazul când statul de funcţii nu este aprobat la nivelul avizat de direcţia de sănătate publică, soluţionarea divergenţelor se face de către o comisie de mediere astfel:

    a) pentru unităţile sanitare publice de interes local comisia de mediere este formată din reprezentantul direcţiei de sănătate publică, reprezentantul consiliului judeţean sau al Consiliului General al Municipiului Bucureşti, după caz, şi reprezentantul consiliului local;

    b) pentru unităţile sanitare publice de interes judeţean comisia de mediere este formată din reprezentantul direcţiei de sănătate publică, reprezentantul prefectului şi reprezentantul consiliului judeţean sau al Consiliului General al Municipiului Bucureşti.

    Art. 13 - Ocuparea funcţiilor de conducere prevăzute la art. 11 din Legea nr. 146/1999, cu modificările ulterioare, se realizează în condiţiile legii, pe bază de concurs sau de examen, după caz, organizat de către direcţia de sănătate publică sau de către Ministerul Sănătăţii şi Familiei, în funcţie de subordonare. Celelalte funcţii de conducere şi funcţiile de execuţie se ocupă conform prevederilor legale.

    Cap. IV

    Atribuţii în domeniul finanţării, al elaborării bugetului de venituri şi cheltuieli şi a situaţiilor financiare trimestriale şi anuale

    Art. 14 - (1) Finanţarea pachetului de servicii medicale de bază acordate pacienţilor de către unităţile sanitare, care sunt furnizori de servicii medicale, se asigură din veniturile proprii ale acestora realizate pe bază de contract cu casele de asigurări de sănătate, precum şi din alte surse, conform normelor legale în vigoare.

    (2) Unităţile sanitare pot primi în completare sume de la bugetele locale, potrivit legii.

    (3) Unităţile sanitare pot primi alocaţii de la bugetul de stat pentru programe naţionale de sănătate, acţiuni de sănătate şi cheltuieli de capital, în condiţiile legii.

    Art. 15 - Finanţarea cheltuielilor din bugetul Fondului de asigurări sociale de sănătate se asigură pe bază de contracte încheiate de furnizorii de servicii medicale cu casele de asigurări de sănătate judeţene, respectiv a municipiului Bucureşti, Casa Asigurărilor de Sănătate a Apărării, Ordinii Publice, Siguranţei Naţionale şi Autorităţii Judecătoreşti şi cu Casa Asigurărilor de Sănătate a Ministerului Lucrărilor Publice, Transporturilor şi Locuinţei, după caz.

    Art. 16 - Conducerea unităţilor sanitare are obligaţia să elaboreze anual bugetul de venituri şi cheltuieli, potrivit normelor legale în vigoare.

    Art. 17 - (1) Bugetul cuprinde veniturile şi cheltuielile unităţii sanitare în condiţii de echilibru financiar şi asigură funcţionarea acesteia pe principiul autonomiei financiare.

    (2) La venituri se înscriu:

    - venituri proprii obţinute din contractele încheiate cu casele de asigurări de sănătate pentru furnizarea de servicii medicale, sume obţinute de la persoanele fizice şi juridice, venituri din asocieri investiţionale în profil medical sau medico-social, în condiţiile legii;

    - sume alocate de la bugetul de stat, în condiţiile legii;

    - sume alocate din bugetele locale, în condiţiile legii;

    - sume provenite din donaţii şi sponsorizări, în condiţiile legii.

    a) Unităţile sanitare urmăresc ca din veniturile proprii să îşi acopere cheltuielile necesare pentru acordarea pachetului de servicii medicale de bază.

    b) Sumele alocate de la bugetul de stat se finanţează prin bugetul Ministerului Sănătăţii şi Familiei şi al ministerelor cu reţele sanitare proprii şi se aprobă în fiecare an prin legea bugetară anuală.

    c) Consiliile locale pot asigura sume care se înscriu în bugetul de venituri şi cheltuieli al unităţii sanitare în cauză, care completează finanţarea realizată din contractele cu casele de asigurări de sănătate şi din alocaţiile de la bugetul de stat.

    (3) La cheltuieli, în limita tipului de surse de venituri prevăzute în buget, se stabilesc cheltuielile pe subdiviziunile clasificaţiei bugetare, asigurându-se funcţionarea fiecărei unităţi sanitare în exerciţiul financiar respectiv, astfel:

    a) cheltuielile efectuate din veniturile proprii pentru acordarea de servicii medicale bolnavilor se fac pe baza bugetului de venituri şi cheltuieli aprobat;

    b) cheltuielile efectuate din bugetul de stat se fac în limita sumelor aprobate pentru programe de sănătate, construcţii noi ale unităţilor sanitare, modernizarea, transformarea şi extinderea construcţiilor sanitare existente, precum şi consolidarea clădirilor, aparatură medicală de mare performanţă, acţiuni sanitare şi alte cheltuieli prevăzute de lege;

    c) cheltuielile efectuate din bugetele locale pentru cheltuieli de întreţinere şi gospodărie, reparaţii, consolidări, extinderi şi modernizări ale unităţilor sanitare, în limita bugetului aprobat de consiliul local, completează finanţarea realizată din contractele cu casele de asigurări de sănătate şi din alocaţiile de la bugetul de stat.

    Art. 18 - Indicatorii din proiectul de buget se stabilesc pe bază de calcule de fundamentare analitice, conform normelor şi normativelor aprobate în sistemul sanitar, pe subdiviziunile clasificaţiei bugetare, atât la venituri, cât şi la cheltuieli.

    Art. 19 - (1) Bugetul de venituri şi cheltuieli al unităţii sanitare publice se aprobă de către conducerea acesteia după obţinerea avizelor, în conformitate cu prevederile art. 3 lit. a) şi ale art. 4 lit. a) din Ordonanţa Guvernului nr. 70/2002. Un exemplar din bugetul de venituri şi cheltuieli, în copie, se prezintă unităţii trezoreriei statului la care unitatea sanitară are conturile deschise.

    (2) Sumele alocate din bugetele locale se aprobă prin hotărâre a consiliului local sau judeţean şi sunt cuprinse în bugetul de venituri şi cheltuieli al unităţii sanitare respective.

    Art. 20 - În bugetul de venituri şi cheltuieli se cuprind şi cheltuielile de capital, care se finanţează potrivit legii.

    Art. 21 - Situaţiile financiare trimestriale şi anuale, elaborate potrivit legii, se avizează, după caz, de către preşedintele consiliului judeţean sau de către primar şi se transmit de unităţile sanitare publice direcţiilor de sănătate publică teritoriale în vederea centralizării.

    Art. 22 - Directorul general al unităţii sanitare îndeplineşte atribuţiile ordonatorului terţiar de credite, prevăzute de lege în domeniul întocmirii şi executării bugetului de venituri şi cheltuieli, respectiv al gestiunii financiare.

    Art. 23 - Înregistrarea în contabilitate a bunurilor care alcătuiesc domeniul public al unităţilor administrativ-teritoriale se face potrivit dispoziţiilor Hotărârii Guvernului nr. 1.031/1999 pentru aprobarea Normelor metodologice privind înregistrarea în contabilitate a bunurilor care alcătuiesc domeniul public al statului şi al unităţilor administativ-teritoriale.

    Art. 24 - Prezentele instrucţiuni vor fi publicate în Monitorul Oficial al României, Partea I.

Ministrul sănătăţii şi familiei,

Daniela Bartoş

Ministrul administraţiei publice,

Octav Cozmâncă

    Anexa Nr. 1
Aprobat
Director general,                                                                                     Primar,

Nr. de înregistrare                                                                                 Nr. de înregistrare

PROTOCOL

încheiat între

Unitatea sanitară ............................

şi Primăria Sectorului .................................

    Comisia numită de directorul general al unităţii sanitare ........................................................., cu sediul în municipiul Bucureşti, sectorul .........., str. ....................................... nr. ......, reprezentată de domnul/doamna ...........................................................,

    şi

    Comisia numită de primarul sectorului ..........., cu sediul în municipiul Bucureşti, sectorul ......, str. ................... nr. ..............., reprezentată de domnul/doamna ......................................................

    În baza prevederilor Hotărârii Guvernului nr. 1.096/2002 comisiile au efectuat predarea-primirea imobilelor, respectiv a clădirilor şi terenurilor aflate în folosinţa unităţii sanitare, pentru trecerea acestora din domeniul privat al statului şi din administrarea Ministerului Sănătăţii şi Familiei în domeniul public al municipiului Bucureşti şi în administrarea Consiliului Local al Sectorului .......... .

    Predarea, respectiv primirea imobilelor s-a făcut prin inventariere în condiţiile legii şi face parte integrantă din prezentul protocol.

    Situaţia privind datele de identificare a imobilelor predate este menţionată în anexa nr. 3 care face parte integrantă din prezentul protocol.

    Pentru imobilele predate unităţile sanitare au anexat la protocol copie de pe fişele de evidenţă contabilă a mijloacelor fixe şi nota contabilă de descărcare a gestiunii acestora; de asemenea, s-a anexat nota contabilă de intrare în gestiunea domeniului public al municipiului Bucureşti, documente care fac parte integrantă din prezentul protocol.

    Protocolul s-a încheiat în 3 exemplare, astăzi, .................................... .

Comisii
                Predător,                            Primitor,

     .............................         .............................

      (Numele, prenumele, funcţia           (Numele, prenumele, funcţia

             şi semnătura)                         şi semnătura)
    Anexa Nr. 2
Aprobat
Director general,                                                    Primar/Preşedintele consiliului judeţean,

Nr. de înregistrare                                                                                        Nr. de înregistrare

PROTOCOL

încheiat între

Unitatea sanitară ............................

şi Consiliul Judeţean sau Primăria ...........................................

    Comisia numită de directorul general al unităţii sanitare ............................................., cu sediul în ............................, str. .......................... nr. ..., reprezentată de domnul/doamna .............................,

    şi

    Comisia numită de preşedintele consiliului judeţean sau primarul .............................., cu sediul în ......................., str. ............................ nr. ..., reprezentată de domnul/doamna .............................

    În baza prevederilor Hotărârii Guvernului nr. 866/2002 şi 867/2002, după caz, comisiile au efectuat predarea-primirea imobilelor din folosinţa unităţii sanitare pentru trecerea acestora din domeniul privat al statului şi din administrarea Ministerului Sănătăţii şi Familiei în domeniul public al ............................... şi în administrarea .......................................... .

    Predarea, respectiv primirea construcţiilor şi terenurilor s-a făcut prin inventariere în condiţiile legii, care face parte componentă din prezentul protocol.

    Situaţia privind datele de identificare a imobilelor predate este prevăzută în anexa nr. 3 care face parte integrantă din prezentul protocol.

    Pentru imobilele predate unităţile sanitare au anexat la protocol copie de pe fişele de evidenţă contabilă a mijloacelor fixe şi nota contabilă de descărcare a gestiunii acestora; de asemenea, s-a anexat nota contabilă de intrare în gestiunea domeniului public al ................................., documente care fac parte integrantă din prezentul protocol.

    Protocolul s-a încheiat în 3 exemplare, astăzi, ................................... .

Comisii
                Predător,                            Primitor,

     .............................         .............................

      (Numele, prenumele, funcţia           (Numele, prenumele, funcţia

             şi semnătura)                         şi semnătura)
    Anexa Nr. 3
  UNITATEA SANITARĂ

  ......................                                                                       

                                       SITUAŢIA

             privind datele de identificare a imobilelor (construcţii şi terenuri)             

ÚÄÄÄÄÂÄÄÄÄÄÄÄÄÄÄÄÄÂÄÄÄÄÄÄÄÄÄÄÄÄÄÂÄÄÄÄÄÄÄÄÄÄÄÂÄÄÄÄÄÄÄÄÄÄÄÄÄÄÂÄÄÄÄÄÄÄÄÄÄÄÄÄÄÄÄÂÄÄÄÄÄÄÄÄÄÄÄÄÄÄÄÄÄ¿
³    ³            ³             ³           ³ Consolidare/ ³   Realizarea   ³                 ³
³    ³ Denumirea  ³             ³           ³  extindere/  ³ stadiului fizic³                 ³
³Nr. ³ imobilelor ³  Descrierea ³Valoarea de³ modernizare/ ³la data predării³                 ³
³crt.³(construcţii³activităţilor³ inventar  ³investiţii/RK,³faţă de totalul ³   Observaţii    ³
³    ³şi terenuri)³ din imobile ³- mii lei -³   necesare   ³  lucrărilor    ³                 ³
³    ³            ³             ³           ³ construcţiei ³   necesare     ³                 ³
³    ³            ³             ³           ³              ³    - % -       ³                 ³

³ 0  ³     1      ³      2      ³     3     ³      4       ³      5         ³        6        ³

ÀÄÄÄÄÁÄÄÄÄÄÄÄÄÄÄÄÄÁÄÄÄÄÄÄÄÄÄÄÄÄÄÁÄÄÄÄÄÄÄÄÄÄÄÁÄÄÄÄÄÄÄÄÄÄÄÄÄÄÁÄÄÄÄÄÄÄÄÄÄÄÄÄÄÄÄÁÄÄÄÄÄÄÄÄÄÄÄÄÄÄÄÄÄÙ
          Director general,                   Director financiar contabil/Contabil-şef,        

      .........................              ..........................................
  Precizări:
  Col. 1 - denumirea conform evidenţei contabile.

  Col. 2 - activitatea desfăşurată în construcţii (pavilion cu paturi, policlinică,

administraţie, staţie de oxigen etc; pentru terenuri se menţionează suprafaţa, tipul ocupării -

suprafaţa construită sau suprafeţe cu alte destinaţii, parc, livadă etc.).

  Col. 4 - necesar de lucrări: consolidări, modernizări etc.

  Col. 5 - procentul se calculează faţă de volumul executat de la începutul lucrării.

_____________
